Waar is R1 miljard vir KZN se ramphulp?Vloedskade in KwaZulu-Natal (April 2022) (Foto: Marco Longari / AFP) Die DA in KwaZulu-Natal het sy skok uitgespreek dat daar glo geen R1 miljard van die nasionale tesourie vir noodverligting in die provinsie is nie. Francois Rodgers, ŉ DA-lid van die provinsiale wetgewer, sê die skokonthulling is Donderdag in ŉ begrotingsdebat deur die LUR vir finansies, Nomusa Dube-Ncube, gemaak. Dít in antwoord op ŉ vraag van die DA oor hoe die provinsiale staatsdepartemente die nasionale hulpverligtingsgeld gaan bestee. “Die LUR se reaksie was dat daar ‘geen R1 miljard’ van die nasionale regering te wagte is nie. Die LUR het voorts bevestig dat die KwaZulu-Natalse regering sy begroting sal moet herbeplan om die R1 miljard oor die mediumtermynbegrotingsraamwerk gedurende die volgende drie jaar te vind om die kwessie te hanteer,” sê Rodgers. Volgens Rodgers het hy die LUR later verder gepols en het sy bevestig dat die nasionale regering nie geld beskikbaar stel nie. “Die DA is verstom deur hierdie onthulling,” sê Rodgers. Pres. Cyril Ramaphosa het op 18 April, toe hy ook ŉ nasionale ramptoestand weens die oorstromings in KwaZulu-Natal afgekondig het, gesê “die minister van finansies het gesê dat R1 miljard dadelik beskikbaar is” en dat die parlement genader sal word om bykomende hulpbronne toe te wys. Rodgers sê indien daar na die provinsie se begroting gekyk word, asook na die koste van die Julie 2021-onrus, is die provinsie se begroting reeds tot op breekpunt gedruk. “Vir die provinsie om R1 miljard oor die mediumtermynbegroting te vind, beteken dat sekere kapitaalprojekte en ander projekte vir eers gestaak sal moet word. Dit gaan ŉ reuse- finansiële las op die provinsie se fiskus plaas.” Dit gaan uiteindelik die provinsie se inwoners wees wat die hoogste prys vir hierdie onvoorsiene uitgawe gaan betaal – en hulle het reeds geweldig gely, sê Rodgers. Die DA het ŉ beroep op die nasionale regering gedoen om as ŉ saak van dringendheid duidelikheid oor die kwessie te verskaf. Cleo Mosana, woordvoerder van die nasionale tesourie, sê dit is uit die staanspoor duidelik gestel dat die geld in die bestaande 2022-’23-begrotings gevind sal word – en dat dít die R1 miljard is waarna die president verwys het. Die geld sal dus uit bestaande begrotings herlei word. “Die R1 miljard waarna die president verwys het, is nie nuwe geld nie,” sê sy. Die geld sal toegewys word nadat die tesourie die aansoek daarvoor ontvang het en die behoorlike proses om die geld toe te wys, afgehandel is.